กองอสังหาฯโลตัสหวังปันผล6.5-7%
กองอสังหาริมทรัพย์ โลตัส หวังปีแรกปันผล 6.5-7% เคาะราคาขาย 5 มี.ค. คาด 9.65-10.40 บาท
20 ก.พ. 2555

กองอสังหาริมทรัพย์ โลตัส หวังปีแรกปันผล 6.5-7% เคาะราคาขาย 5 มี.ค. คาด 9.65-10.40 บาท  
นายอนุวัฒน์ ร่วมสุข ผู้ช่วยกรรมการผู้จัดการ หัวหน้าฝ่ายตลาดตราสารทุน สายงานวานิชธนกิจและตลาดตราสารทุน บริษัทหลักทรัพย์ (บล.) ภัทร ในฐานะที่ปรึกษาทางการเงินและผู้จัดการการจัดจำหน่ายกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) คาดว่า กองทุนจะสามารถเสนอขายต่อประชาชนทั่วไปครั้งแรก (ไอพีโอ) ได้ระหว่างวันที่ 24 ก.พ. – 2 มี.ค. นี้ โดยคาดว่า ราคาขายหน่วยลงทุนจะอยู่ระหว่าง 9.65 – 10.40 บาท ต่อหน่วย โดยคาดว่า จะสามารถประกาศราคาเสนอขายสุดท้ายได้ในวันที่ 5 มี.ค. 
“ราคาพาร์ของกองทุนจะไม่ใช่ราคา 10 บาท แต่จะเป็นราคาเดียวกับราคาเสนอสุดท้าย ที่ได้จากการสำรวจความต้องการของนักลงทุนสถาบัน (บุ๊คบิวด์) ซึ่งนักลงทุนที่จะจองซื้อต้องโอนเงินเข้ามา 10.40 บาทต่อหน่วย และหากราคาสุดท้ายต่ำกว่า 10.40 บาทต่อหน่วย จะคืนเงินให้นักลงทุน และคาดว่า จะนำเข้าจดทะเบียนซื้อขายในตลาดหลักทรัพย์ได้ในวันที่ 19 มี.ค.” นายอนุวัฒน์ กล่าว
ทั้งนี้ รูปแบบการกำหนดราคาขายหน่วยลงทุนดังกล่าวเป็นแบบเดียวกับการกำหนดราคาขายหุ้น จากปกติที่การขายหน่วยลงทุนกองทุนรวมครั้งแรกจะกำหนดราคาขายที่ 10 บาทต่อหน่วย
พร้อมกันนี้ นายอนุวัฒน์ ยังกล่าวอีกว่า หน่วยลงทุนที่เสนอขายมีจำนวน 1,770 ล้านหน่วย โดยจะจัดสรรให้เทสโก้โลตัส สัดส่วน 25% และส่วนที่เหลือจัดสรรให้นักลงทุนทั่วไปและนักลงทุนสถาบัน โดยคิดเป็นมูลค่าหน่วยลงทุนประมาณ 1.28 – 1.38 หมื่นล้านบาท จากมูลค่ารวมประมาณ 1.7 - 1.8 หมื่นล้านบาท 
นายคาร์ล ร็อกเบิร์ก ประธานกรรมการบริหารฝ่ายการเงิน บริษัท เอก-ชัย ดิสทริบิวชั่น ซิสเทม หรือ เทสโก้โลตัส คาดว่า ในปี 2555 ซึ่งรอบระยะเวลาบัญชีสิ้นสุดเดือน ก.พ. 2556 กองทุนจะมีรายได้รวม 1,592 ล้านบาท และกำไรสุทธิ 1,196 ล้านบาท โดยจะนำมาจ่ายปันผลให้นักลงทุนทั้ง 100% ทำให้คาดว่า ในปีแรกกองทุนจะให้ผลตอบแทนแก่นักลงทุนได้ประมาณ 6.5-7% 
“โครงสร้างรายได้ของกองทุน 31% มาจากการเช่าพื้นที่ของเทสโก้โลตัส และสามารถปรับเพิ่มค่าเช่าได้ 10% ทุก 3 ปี ส่วนที่เหลือเป็นผู้เช่าระยะยาวจ่ายค่าเช่าคงที่มี 36% ผู้เช่าระยะยาวที่มีค่าเช่าแปรผันตามยอดขาย 19% และอีก 12% มาจากผู้เช่าชั่วคราว ซึ่งรายได้ของกองทุนมีแนวโน้มการเติบโตที่ดี” นายคาร์ล กล่าว
เมื่อวันที่ 20 ก.พ. บริษัท เอก-ชัย ดิสทริบิวชั่น ซิสเทม หรือ เทสโก้โลตัส จัดกิจกรรมพบนักลงทุน (โรดโชว์) ให้ข้อมูลกองทุน TLGF ปรากฏว่า ได้รับความสนใจจากนักลงทุนจำนวนมาก